Logi Einarsson , formaður Samfylkingarinnar , sagði ljóst að Guðmundur Ingi Guðbrandsson , umhverfis - og auðlindaráðherra og nýkjörinn varaformaður Vinstri grænna , myndi ekki ná fram stefnu sinni í málaflokknum í núverandi ríkisstjórnarsamstarfi . Þetta kom fram í óundirbúnum fyrirspurnum á Alþingi í dag . Logi óskaði Guðmundi til hamingju með að hafa verið kjörinn varaformaður Vinstrihreyfingarinnar græns framboðs um liðna helgi og sagðist ekki efast um afstöðu hans í loftslagsmálum . Benti hann á að Katrín Jakobsdóttir , formaður flokksins , hefði sagt að Vinstri græn hafi gert málamiðlanir í ríkisstjórnarsamstarfinu . „ Það þarf ekki mikinn speking til að átta sig á því að því lengra sem er á milli fólks í upphafi , því stærri þurfa málamiðlanirnar að vera , “ sagði Logi . Logi sagði of litlu eytt í málaflokkinn og ljóst að Samfylkingin og Vinstri græn þyrftu ekki að gera neinar málamiðlanir til að ná saman í málaflokknum . Miða ætti við að eyða 2,5 prósentum af fjárlögum í málaflokkinn . „ Íslendingar eru einfaldlega mestu umhverfissóðar í heiminum , “ sagði Logi . „ Og losun okkar , hvers og eins okkar , er meiri en almennt er . “ Guðmundur sagðist ekki taka undir 2,5 prósent markmiðið , þar sem það væri notað sem almennt viðmið á heimsvísu til breytinga á orkukerfum . „ Það er alveg vitað að hér á Íslandi er búið að ráðast í hluta af þessu , sérstaklega það sem að lýtur að hitaveituvæðingunni og síðan líka það sem lýtur að framleiðslu rafmagns . “ Bætti Logi því við að með svarinu virtist Guðmundur hafa breyst í dæmigerðan stjórnmálamann á einum sólahringi eftir að hann hann gekk formlega inn í flokksstarf . „ Ekki veit ég hvort ég breyttist yfir nótt , “ svaraði Guðmundur . „ Ég tel að við þurfum að setja okkur stærri markmið þegar kemur að loftslagsmálum . “ Bætti hann við að samkvæmt Parísarsáttmálanum ættu öll ríki sem aðild eiga að honum að setja sér ný markmið á næsta ári . Sagði hann að Íslendingar ættu ekki að vera eftirbátar annarra . „ Auðvitað ættum við Íslendingar að setja okkur markmið um meiri samdrátt , ég tek undir það , “ sagði hann að lokum . Þorgerður Katrín Gunnarsdóttir , formaður Viðreisnar , spurði Guðmund í framhaldinu hvort hann teldi sig geta komið ýmsum verkefnum á sviði umhverfismála í ríkisstjórn Vinstri grænna , Sjálfstæðisflokks og Framsóknarflokks , eða hvort hann teldi sig þurfa stuðning umhverfissinnaðra stjórnarandstöðuflokka . Guðmundur benti þá á að Vinstri græn hefðu sett sér það markmið að ganga lengra í loftslagsmálum en að ná kolefnishlutleysi .